《初除直讲献内阁冯学士孙侍郎》
宋代·宋祁

圆海崇遗教，中陵育茂材。
雾从仙市合，风向舞雩来。
宝篆侔东壁，儒篇访曲台。
泮芹参上俎，燕篲拥轻埃。
鼓箧华冠聚，丘山缥帙开。
虫形浮墨沼，鼠耳绽经槐。
有客缘承乏，无庸愧滥陪。
难重汉家席，易眩鲁门杯。
学困青箱广，书愁皓首催。
空尘博士议，不称洛阳才。
高阁连云景，层城枕斗魁。
惟应仲尼冶，未惜铸颜回。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。